钦定古今图书集成/明伦汇编/官常典/第620卷 > 《以奉祠再除知泉州到任谢表》真德秀
## 钦定古今图书集成/明伦汇编/官常典/第620卷 > 《以奉祠再除知泉州到任谢表》真德秀

奉祠居里，每勤北极之瞻；进职守藩，复添南州之寄。
甫临旧服，恪布宽条。臣闻天道至仁，风霆无竟日之
怒；圣君大度，山林鲜终弃之才。韩安国起于徒中，柳
宗元用于贬所，皆为长史，盖值明时。微臣乏汉唐二
子之能，陛下守祖宗万年之法。昨者金华之入侍，温
然玉色之下询。曷尝因谏以罪人，自愧格君之无术。
方抨弹交上，独亮狄山之愚；迨渥宥一颁，尽洗元城
之玷。何啬于议罚，而乐于用恩。庸见九重之本心，不
忍一眚而弃物。既班次对，又秩殊廷。没齿饭疏，夫亦
奚憾？建牙作屏，则匪所期。敢图朱轓皂盖之华，仍莅
紫帽清源之境。念昔先帝，付臣此州。玩愒三年，不闻
善最；侵寻半世，复见遗民。属当公私凋弊之馀，不胜
上下煎熬之急。七邑而二为煨烬，十室而九乏盖藏。
禁旅云屯，军饷每难于宿饱；宗藩日茂，俸缗半出于
凿空。自省迂疏，苦为经理。幸遇陛下道心渊静，德性
昭融。不以谀说为爱君，故略臣畴昔批鳞之谴；不以
聚敛为体国，故取臣平时求牧之长。畀以旧封，责其
来效。臣昔犹将父，今独携孥，禄弗逮于养亲，志惟专
于报上。拊摩疮痏，冀邦人生意之复还；培溉本根，为
圣朝元气之一助。